Korean emergency dental care 48329
Kansas City find a dentist
porcelain veneers price 01810
cost of dental veneers Waldorf 20603 Die lewende God is 'n sending-God ..... PB1.9 Home - Slider
Die lewende God is 'n sending-God ..... PB1.9
Posted by thePLAN diePLAN on February 19, 2017 at 10:05 AM
•	1.9 Die lewende God is 'n sending-God wat sy mense as sy gestuurdes (sendelinge ) uitstuur, om van sy Plan vir herstel (versoening ) te getuig.
•	Deel 3.9 Missio Dei – bl. 37-39 (en oorkoepelend die hele inhoud van die boek )
•	Week 2 – Dag 8 Ons het dit nie uitgedink nie – bl. 24-26
2 Korintiërs 5:14-6:2 (Teks: 5:14, 18-21 )
Hierdie tweede brief van Paulus aan die gemeente in Korinte getuig van ‘n gespanne verhouding tussen hulle – hoofsaaklik oor sy veranderde reisplan en sy gesag as apostel. Die goeie verhouding is herstel en Paulus skryf hoekom hy so streng was en ook waarom sy reisplan moes verander. In hoofstuk 5 deel hy sy blydskap oor die versoening met mekaar en pleit dan ook vir versoening met God as die diepste wese van ons geloof.
5:14 “die liefde van Christus”: Verskillende vertalings bring saam die kerngedagte uit die teks na vore: NASB: "beheer"; NKJV: "dwing, verplig"; NRSV: "dring"; TEV: "rig, lei"; NJB: "oorweldig".
Keuse is gemaak vir die Subjektiewe Genitief: “Christus se liefde vir ons” (vgl. Rom. 5:5, 8, 10; 8:35-39 ). Dit was wat Paulus gedring het – God se volmaakte liefde wat sy héle lewe in beslag geneem en onweerstaanbaar dwingend op Hom alleen gerig het, weg van énige vorm van selfliefde. Om die waarheid te sê, dit het Paulus gedwing tot die sterwe van sy self, sy ambisies, begeertes, lewenstyl, wil, ens. (Gal. 2: 19-20 ).
"een het vir almal gesterf": God se liefde in Christus se dood was vir Jood én Griek (heiden ) (Ef. 2:14, 18; 3:6 ). God is van ewigheid af God – oor almal – Hy is nie ’n stamgod nie! In :14-15 word Christus se plaasvervangende verlossing drie keer beklemtoon. Sy dood was vir óns en in óns plek.
“dit beteken dat almal gesterf het”: Hierin is die wese van Sy liefde opgesluit. Sy totale 100% oorgawe aan die dood vir ons het ons 100% ingesluit.
5:15 (Direk aan vers 14 verbind en definieer vers 14. )
“vir almal gesterwe sodat…” Dit beklemtoon dat verlossing gratis is, maar duur gekos het. Ook dat die nuwe lewe in Christus alles wat ons is en het, selfs ons lewe, kos (Gal. 2:19-20 ). Hoe kan ons, in wie se plek en vir wie Christus gesterf het, dan nog vir onsself lewe – in plaas van vir Hom?! (2 Kor 5:15 ).
5:16 Letterlik: “Daarom van nou af…” Paulus dateer hierdie oomblik vanaf sy persoonlike ontmoeting met Jesus op die pad na Damaskus. In hierdie ontmoeting was daar geen plek of rol vir énigiets “vleeslik” nie. Dit was ‘n verskyning van God se heerlikheid en glorie. Dit het Paulus in ‘n oogwink totaal verander. Niks kon meer dieselfde wees nie.
Vir elke mens wat waarlik in Christus se dood self ook gesterf het, bring die Nuwe Lewe in Christus ’n totale nuwe dimensie/inhoud na vore: ons behoort nie meer aan onsself – sondige natuur – nie maar ons is duur gekoop, die volle prys wat geen mens kon betaal nie, is betaal en ons behoort nou aan God! (Ps. 49:8-16; 1 Kor. 6:19-20 ). Daarom kyk ons ook na mekaar en ander met sy oë en hart. Jesus het alles verander – ook ons standaarde, moreel én geestelik. Menslike standaarde is nou ongenoegsaam/ongeskik vir gebruik deur God se kinders (Matt. 5:31-34, 38-39, 43-44 ). Soeke in mense volgens God se standaarde word nou: “Wie jy is in Christus”, omdat Hy in jou is! (Hand. 6:3-5 ).
Verlossing in Christus verander alle geskiedenis in verlossingsgeskiedenis, in “His-Story”, wat mense nou in ‘n Christus-gesentreerde lig sien waar die mens, Jesus, die beloofde Messias word en nie meer net gekom het vir ‘n Joodse, aardse koninkryk nie en Sy leer en lewe die geïnspireerde Woord van God is.
5:17 Letterlik begin hierdie vers met: "Daarom, as iemand in Christus is". Dit is ’n voorwaardelike sin waarin dit wat volg, gebou word op hierdie voorwaarde van “in Christus” (vergelyk vers 16 ) Alléén in Christus is ek ‘n nuwe mens.
“die oue is verby” Hier word die Aoristus Indikatief werkwoordvorm gebruik wat dui op ‘n komplete/afgeslote gebeure in die verlede tyd. Bv: Die bal is geskop. Dis verby.
“die nuwe het gekom.” Hier word die Perfektum werkwoordvorm gebruik wat dui op ’n definitiewe lewensveranderende gebeure in die verlede, maar wat die res van my lewe ánders gemaak het sedert daardie oomblik. Bv: ek het geval en my been gebreek... Tot die dag van my dood sal X-straalplate toon dat my been van daardie oomblik af nooit weer dieselfde was nie... (vgl. Joh. 3:3 )
5:18 "alles is die werk van God" Die nuwe skepping het dieselfde Outeur/Skepper as die oorspronklike skepping: God. Dit was God se liefde wat Sy Seun gestuur het (Joh. 3:16 ). God se Agape-liefde sluit die mens in by sy liefde en máák dat ons Hom ook kan liefhê, glo, gehoorsaam en dien (Joh. 6: 44; 1 Joh. 4:19 )
"versoen" Letterlik: om te verander, om te ruil en byeen te bring wat vervreemd/uitmekaar geraak het. Opstandige mense is deur Christus met God versoen in ’n herstelde verhouding. God het Christus se geregtigheid omgeruil (verruil ) vir ons sonde – vers 21. Hy het in ons plek gesterf (:14, 21; vgl. Rom. 5:10-11 ). Sondaars, vyande van God, word kinders van die Heilige God deur die herstel/rekonsiliasie van die gebroke verhouding met God (Gen. 3 ) - versoening deur Jesus Christus.
Die oordeel van God oor die sonde van die mens is ‘n werklikheid wat van ewigheid bly staan totdat die Goeie Nuus van versoening in Christus aanvaar is (Joh. 3:16-18 ). Tog is die hoofdoel nie om mense op te roep om vrede met God te maak nie, maar om hulle te vertel dat God vrede met hulle gemaak het in en deur die kruisdood van Sy Seun, Jesus Christus. Die Evangelie is dus nie goeie advies/raad nie, maar wel Goeie Nuus wat geglo moet word! (Heb 4:2; 1 Joh. 2:22-23 ). God het nie in Christus probéér om die mens te bekeer van sy vyandskap teen God nie, maar het Sy oordeel oor die sonde van die mens, in Christus se bloed vernietig en daardeur ’n verhouding met God weer moontlik gemaak! (Rom. 5:11; 8:1 ).
"en aan ons die bediening van die versoening toevertrou" (:14-15, 19 ). Wie met God versoen is, word nou ’n instrument van daardie versoening deur van God se groot dade in Christus Jesus te getuig! (Jes. 49:3; Matt. 10:19-20 ).
5:19 “God (OT: Jahwe ) het ons deur (letterlik: ‘in’ ) Christus met Homself versoen” Jesus is werklik die volheid van God (Kol. 1:19-20, 22 ), die énigste weg na die Vader (Joh. 14:6; Hand. 4:12; 1 Joh. 5:9-13 ). DIT is die Evangelie, die Goeie Nuus wat ’n verlore wêreld moet hoor!
"die wêreld" vir wie God liefhet en wat alléén in en deur Jesus Christus gered kan word.
"die mense hul oortredinge (sondes ) nie toereken” (in ag neem ) nie, maar dit in iemand anders se rekening oorplaas (:21; Ps. 32:1-2; Kol 2:14 ). Sonde is deur die bloed van Jesus uitgewis voor God se aangesig (1 Joh. 1:7 ).
"Die boodskap van versoening het Hy aan ons toevertrou" Iemand skryf: “A lost world is not on the doorstep of a powerless, loveless God, but is on the doorstep of an apathetic, unconcerned church.” Harde woorde! (Vgl Eseg. 3:17-21 ).
5:20 "Ons tree op as gesante van Christus” Letterlik: Ons is ambassadeurs vir Christus (Matt. 5:13-16; Hand. 1:8 ). Die vraag is nie “of” nie, maar “watter soort”? Gehoorsaam, liefdevol, nederig, diensbaar... ?
"Ons smeek julle" (Luk 15:28 ) Nie meer die Fariseër-teoloog wat oordeelsuitsprake maak en mense wreed vervolg nie, maar die kind van God wat die nederige, selfopofferende gesindheid van Jesus Christus en die gees van die Evangelie openbaar (Matt. 21:5; Fil. 2:3-11 ).
"aanvaar die versoening met God" Letterlik: wéés versoen met God – ‘n Teenswoordige Passiewe Imperatief: “allow yourselves to be reconciled” (The Jerome Biblical Commentary, p. 281 ); of “let God change you from enemies into his friends” (TEV ).
Vraag: Aan wie gerig? Verlorenes of gereddes? Vir ’n verlore wêreld: Christus het ook vir jou gesterf. Posisionele geregtigheid in Christus. Hier is dit egter die liefdelose gelowiges van die gemeente in Korinte – Christus het vir julle gesterf. Progressiewe, voortgaande geregtigheid. Hul nood was versoening met mekaar (eenheid ), maar dit kan nét die vrug (gevolg ) wees van versoening, ’n herstelde verhouding met God! Ons is gered en geroep tot diens aan God, mekaar en ander (Joh. 17:18, 20-23; 20:21 ). Gelowiges moet die Waarheid as Goeie Nuus verkondig; die Heilige Gees oortuig die wêreld van sonde; Jesus, die Seun, is die uitvoerder van God se ewige Plan en die Vader se volmaakte wil geskied deur Sy agape-liefde vir die mens.
5:21 “Christus was sonder sonde” Letterlik: Hy wat geen sonde ken nie (1 Pet. 2:22; 1 Joh. 3:5 ). Hy is God, volmaak!
“in ons plek as sondaar behandel” Letterlik: is (tot ) sonde vir ons, in ons plek, gemaak. (Sien vorige verse se bespreking asook Jes. 53; Rom. 8:3 ) Paulus wys op die verskriklike prys van God se genade en vrede. So word Christus se uitroep aan die kruis die bewys dat Hy in óns plek die helse smart van Godverlatenheid in sy volheid ervaar het (Mark. 15:34; Gal. 3:13 ).
“sodat ons, deur ons eenheid met Christus” Dit bepaal die verskil tussen Joh. 3:16-17 en vers 18 (1 Joh. 5:12 ).
“deur God vrygespreek kan wees” Hierdie vryspraak is ’n regterlike term en geld vir ewig (Rom. 8:1, 31-39; Heb. 10:14 ). Die hartseer is dat nie alle gelowiges as vrygespreektes leef nie! (Gal. 5:13; Ef. 4:17-22 ).
6:1 “As medewerkers van God doen ons ‘n beroep op julle” In die Grieks verwys vers 1 direk terug na wat sopas gesê is. Wie met God versoen is, is ’n medewerker, ambassadeur van God met die boodskap van versoening. Dis die kerk se taak en roeping – nie om mense te red nie (dit kan net Jesus Christus doen! ) – maar om met harte wat oorloop van liefde (Matt. 12:34 ) te getuig, vertel van daardie genadevolle liefde wat God vir ons in Christus Jesus het, nie oor iets wat óns gedoen het nie, maar oor wie God is en oor wat Hyself in Christus Jesus gedoen het!
“die genade van God nie tevergeefs ontvang” verwys na die afvalligheid van die gemeentes in Rome, Korinte, Galate en ander, wat die ware Evangelie vir ’n leuen verruil het (2 Kor. 11:4; Gal. 1:6-9 ). Al God se genade is in Christus alleen! (Joh. 14:6; 1 Joh. 5:9-13 ). Wie Hom verwerp, verwerp die enigste bron van genade/weg tot God (Luk 10:16; 1 Joh. 2:22-23 ).
6:2 “op die regte tyd jou gebede verhoor” (Jes. 49:8 )
“Kyk, nou is die regte tyd – die dag van redding” (Ps. 95:7; Heb. 4:7 ). Die appèl volg op die smeking – vers 20: Moenie hierdie Goddelike kairos-moment laat verbygaan nie! (Ef. 5:16 ).
Lees gerus ook weer die Dordtse Leerreëls hfstk. 2 par. 5: “Verder is dit die belofte van die Evangelie dat elkeen wat in die gekruisigde Christus glo, nie verlore sal gaan nie, maar die ewige lewe sal hê (Joh 3:16 ). Hierdie belofte moet aan alle volke en mense, aan wie God na Sy welbehae die Evangelie stuur (Jes. 49:6; Hand. 13:47-48 ), sonder enige onderskeid verkondig en bekend gestel word met die eis tot bekering en geloof.” Doen óns dit nog? Dit is immers wat ons sê ons gló!
“Hy het vir almal gesterf” Jesus het nie méér vir Sy broers en apostels gedoen as wat Hy vir óns gedoen het nie.
Paulus gryp in hierdie deel van sy brief terug na 2 Kor. 4:15 as die grond (basis/fondament ) vir die verlossingsplan van God, naamlik die eer van God. In die proses word mense gered deur God se genade, maar die doel en motief van die Evangelie is dat dit in die eerste plek oor Gód gaan, Sy eer en verheerliking omdat Hy dit waardig is en dit Hom alleen toekom. (Ps. 79:9; 115:1 ) Hierby kan ons vandag heelhartig aansluit deur seker te maak dat die liefde van Christus wat vandag steeds ook óns dryfveer is, se fokus en doel steeds Godgerig is en bly. So hou die belydenis-beginsel van die “5 Sola’s” ons op koers en binne God se ewige Plan. Sola Gratia – Genade alleen; Solos Christos – Alleen Jesus Christus; Sola Fidei – Alleen deur Geloof; Sola Scriptura – Alleen die Bybel as God se Woord; Soli Deo Gloria – Alleen aan God die eer!
Die kennis van Christus wat van my ‘n Christen maak, is nie die kennis van wie Hy op aarde was nie, maar die persoonlike kennis van wie Hy IS – die lewende Seun van die lewende God. (Joh. 5:39-40; 1 Joh. 1:1-4 )
Wie in Christus met God versoen is, se verlede, hede én toekoms is dood vir hom – so dood soos wat Jesus aan die kruis op Golgota was – al sy drome, ideale, begeertes, wil, ambisies, afgelê en begrawe. In Christus is hy ‘n nuwe mens, ‘n hemelburger – wat God se koninkryk hier op aarde dien.
Hierdie versoening kan net deur die volmaakte, sondelose Drie-enige God bewerk word. Niks van die mens kan daartoe bygedra/toegevoeg word nie, en dis ‘n waarheid wat vir ewig staan en strek oor alle tyd- en geografiese grense heen.
Die Kerk is geroep om nie ter wille van haarself te bestaan nie, maar ter wille van Christus, die hoof van sy liggaam, die kerk. Ons boodskap kan dus alleen uit God, deur God en tot God wees wat deur ons as Sy instrumente werk en praat. (Jes. 49:3; Mat. 10:19-20 )
Hy het ons sonde op Hom geneem sodat ons in sy geregtigheid voor God kan deel (deel kry aan Sy Goddelike natuur ). (2 Pet. 1:4b ) Vergelyk ter dood veroordeelde by galg… regter se seun in plek van veroordeelde gehang – straf klaar voltrek – skuldige nou vry...
Om God se versoening te verwerp, is om Joh. 3:18 op myself van toepassing te maak in plaas van 3:16-17. Vir Paulus gaan die redding van die mens nie om die ontvlugting van die ewige straf (hel ) nie, maar om die eer van God in die herstelde verhouding met die mens.
"Nou" (6:2 ) wys op die Goddelike geleentheid om God se genade met “die leë hande van geloof” (Calvyn ) te kan aangryp. (Ef. 5:16 ). Hierdie “nou” strek vir elke kerk, nasie, indiwidu deur die eeue heen as God se volmaakte teenswoordige liefdevolle ingrype wat ons tot ‘n lewende verhouding met Hom deur Christus Jesus wil herstel.
TEMA:	Die liefde van Christus dwing my … om ‘n verskil te maak.
TEKS:	2 Korintiërs 5:14-6:2 (Teks: 5:14, 18-21 )
1986: ICHTHUS saamtrek, Suidwes-Afrika – Dr Adeyemo: “Die wêreld soek nie vandag na ’n definisie van die Evangelie nie, maar na ’n demonstrasie van die krag van die Evangelie van Jesus Christus” (Uitleef! )
>>> Vandag – anders?... Nee! Meer as ooit word daar vandag daarna gesoek en gesmag. Jeug...?
>>> Paulus skryf hierdie brief aan die gemeente van Korinte oor:
•	‘n Gespanne verhouding binne die gemeente. (Lees 2 Kor. 2:11 )
•	Misverstande wat tot groot verskille gelei het,
•	asook behoeftes binne en buite die gemeente wat in die proses misgekyk is ... Mense het onvergenoegd geraak en onttrek.
•	In hoofstuk 5 gaan dit dan veral oor die lewe deur die geloof in die praktyk. Met ander woorde: “’n demonstrasie van die krag van die Evangelie van Jesus Christus!” (Vgl. 2 Tim. 3:4,5 )
>>> Paulus praat hier van onseker mense binne die kerk. Mense wat bésig is met godsdiens, maar wat:
Geen persoonlike verhouding met Jesus Christus kén nie,
en daarom geen krag van God in hul lewe kén nie.
Geen sekerheid met betrekking tot die ewige lewe kén nie!
En jy en ek?
>>> Is ‘n groot deel van ons probleem nie juis dat ons al só gewoond geraak het aan die geklank van die Woord van God, dat ons niks nuuts meer kan beleef nie?
>>> Met watter verwagting het jy vanoggend erediens toe gekom?
>>> wanneer laas het ons wérklik :
•	stilgeword voor God?
•	onsself afgevra: Watter verskil maak dit in my lewe dat Jesus Christus vir my gesterf het/die hoogste prys betaal het deur sy bloed? Vergelyk Lydenstyd (sien Ps. 49:8-16; 1 Kor. 6:19-20a; Heb. 9:22 )
-	en dat Hy leef? (Opstanding – 1 Kor 15 )
>>> Paulus skryf dat die gemeente in Korinte as kerk van die Here Jesus Christus, nie so kán voortgaan nie. (Vgl. :15-17 ):
•	Voorheen mekaar na die vlees geken: mekaar se swakhede, oneerlikheid, selfsug en al die lelike dinge in ander en in mekaar raakgesien.
•	Mekaar gewantrou, belaster en beskinder.
•	Daar was bitterheid, onvergewensgesindheid en jaloesie.
•	Paulus het geweet waarvan hy praat – want hy was so. Hy het die kerk van Jesus Christus vervolg!
>>> Maar dan skryf Paulus: Nou is dit anders. Nou is daar ‘n verskil – Jesus is die verskil.
Jesus maak die verskil! (5:14a, 15 ,16a, 17-18a )
•	Zimbabwe: Pastoor Marks Juma: “You don’t need Money to tell people about Christ – You need Christ!”
•	Hy doen geen halwe werk! Die hele mens word vernuwe!
>>> Waarvan getuig jou lewe vanoggend? … Régtig?
•	Is jy ook lewensmoeg van ‘n gedurige val-en-opstaan-lewe? – ‘n “Sal-hierdie- sonde-nooit-kan-oorwin-gevoel ná die soveelste probeerslag”?
1.	As jy jou aandag toespits op die sonde, struikelblokke, sal jy en ek:
- nooit groei vanuit die oorwinning beleef nie!
- Daarom vra dit dat ek my rug sal keer op sonde, op my ou natuur en op my eie wil; dat ek na God sal draai en op Hom alleen sal fokus.
2.	Dit begin by God; dit gaan oor God. (Vgl. :18a ) Keer daarom tot God! (Vgl. Jer. 4:1; Hos. 12:7 )
3.	Die genade is nét by God te vind.
•	Die fondament van die versoening is Jesus Christus. (5:19 ) (Vgl. Joh. 5:39-40 )
•	Maar dan skryf Paulus verder dat elkeen wat in hierdie versoening deel, ‘n gestuurde word om hierdie Goeie Nuus uit te leef en oor te vertel. (5:18-6:1 )
VRAAG: (Weer )
>>> Getuig jou lewe van die krag van die Evangelie van versoening? (Vgl. 2 Tim. 3:5 )
•	Op wie se vermoëns maak jy staat? (Vgl. 6:2 )
>>> Vertrou God! ... In alles.
>>> Vergeet van die slegte in jou lewe – deur God se genade kan ons ook sê: (5:17 )
Waarom? (5:18a ) en Sy liefde dring ons om ‘n verskil te maak! (vers 14-15 )
Waartoe bring dit ons?
vertel ons kinders daagliks van Jesus, dat ook hulle Hom kan ken, liefhê en dien.
(Vgl. Deut. 6:4-9, 20-21a )
leef as gesin saam in ‘n lewende verhouding met God waar ons daagliks met Hom wandel – huisgodsdiens, stiltetyd, prioriteite, keuses ...
verlustig ons -	in sy teenwoordigheid in ons lewens. (Spr. 8:30 )
-	In sy liefde en genade vir ons en ons kinders.
loof Hom vir wie Hy is; vir sy goedheid en trou.
wees, soos Paulus, verskilmakers, instrumente tot herstel en getuies vir Jesus. (Vgl. 2 Kor. 5:19-20 ).
Utley, B. 2014. Free Bible Commentary (Internet ) Free Bible Commentaries and Bible Study Tools
Hancke, F. 2010. Ons is diePLAN – Die geheim van Verskilmakende Gemeentes. Derde uitgawe. Kimberley. Swift Print.
Hancke, F. 2006. Ons is diePLAN – 9 Weke van Transformasie. Kimberley. Swift Print.
Ellicot, C. 1897. Ellicot’s Commentary for English Readers (Internet ); Ellicott's Commentary for English Readers - StudyLight.org; https://www.studylight.org/commentaries/ebc.html
Garrison, J. 2001. Gdansk, Poland, EB: Expositor’s Bible Commentary (Internet: www.StudyLight.org )
Groenewald, EP. 1985. Die Tweede Brief aan die Korinthiërs
Brown, RE; Fitzmyer, JA; Murphy, RE; Martini, CMC; Cliffs, E; Prentice-Hall, NJ. 1990. The Jerome Biblical Commentary (Internet: The new Jerome biblical commentary (Book, 1990 ) [WorldCat.org]; www.worldcat.org/title/new-jerome-biblical-commentary/oclc/19388491 )
Online Bible (free ) – www.twr360.org ‎
KJV: (King James Version )
NASB: (New American Standard Bible )
NJB: (New Jerusalem Bible )
NKJV: (New King James Version )
NRSV: (New Revised Standard Version )
TEV: (Today’s English Version )